Zajac, Pavol, poslanec NR SR (2015-02-06):
Vážená pani podpredsedníčka Národnej rady, pán navrhovateľ, navrhovatelia, kolegyne a kolegovia, dovoľte mi, aby som vystúpil v rozprave k tomuto návrhu zákona, ktorý považujem za veľmi dôležitý pre rodinu, pre rodiny na Slovensku, pre rodiny, ktoré majú deti, pre našu budúcnosť. Považujem ho za veľmi dôležitý aj v tom balíčku zákonov, ktoré kolega Július Brocka a Alojz Přidal navrhujú. A prečo hovorím a zvýrazňujem, že považujem ho za veľmi dôležitý? Nie že by ostatné návrhy zákonov, ktoré tu prichádzajú do pléna Národnej rady, neboli dôležité, to by som si nedovolil povedať, ale objavujú sa tu návrhy zákonov, ktoré sú marginálne, možno aj hlúpe, niekedy lobistické, niekedy populistické. Ale toto je návrh zákona na podporu rodín, ktoré majú nezaopatrené deti, aby väčšou odpočítateľnou položkou na daniach platili nižšie dane. Ak chceme si zachovať na Slovensku našu budúcnosť, našu natalitu, a všetci o tom vieme, že Slovensko počtom narodených detí patrí ku najmenším teda v celej Európe, tak toto je návrh zákona, ktorý má podporiť pracujúcich rodičov, aby platili nižšie dane. Dámy a páni, viaceré politické strany mali pred voľbami predvolebné slogany, ktoré týmto chceli naznačiť Slovensku, že takto budú postupovať, aby podporovali tých, ktorí pracujú. Návrh, slogan, ktorý malo KDH, bolo: „Začína to prácou.“ Áno, aj toto je návrh zákona, ktorý pracujúcim rodičom má napomôcť, aby čiastočne platili nižšie dane. Boli slogany, aby sa na Slovensku oplatilo viacej pracovať, ako poberať sociálne dávky. A keď som to tu v pléne Národnej rady povedal, že na východnom Slovensku ženy, ktoré pracujú v textilnom priemysle, alebo zdravotné sestry, v textilnom priemysle veľakrát pracujú za minimálnu mzdu. A som povedal, že niekedy ich mzda je nižšia ako príjem rodín, niektorých rodín, ktoré poberajú sociálne dávky. Jeden nemenovaný denník vtedy povedal, že mám hnedý jazyk. Ale ono je to tak. Ak žena, ktorá chodí do textilnej fabriky, berie minimálnu mzdu a má z toho ešte teda odvody znížené plus nejakú daň ešte zaplatiť, a iná rodina pri väčšom počte detí poberá sociálne dávky, tak sú prípady, keď poberá vyššie sociálne dávky ako tá, ktorá chodí do práce. A nedá sa neustále postupovať len tým, tak ako vláda, že neustále sa obracia na občanov Slovenska, že nebojte sa, my sa o vás postaráme. A neustále sa tu nejaké sociálne balíčky predkladajú a raz sú to vlaky zadarmo a potom sú to ďalšie návrhy, ktoré podporujú ľudí, aby neboli aktívni. Toto je návrh zákona na podporu tých, ktorí pracujú, ktorí sú aktívni a chcú sa postarať svojou prácou o vlastnú rodinu a majú deti. Preto ho považujem za veľmi významný. A dotkol by sa všetkých pracujúcich, ktorí vychovávajú deti, ktoré sú nezaopatrené. Myslím si, že to je správna cesta, ako povedali kolegovia, ak si to Robert Fico a strana SMER osvoja, tak ako si osvojili viaceré opatrenia KDH, ktoré sme tu predkladali, a oni si ich po určitom čase osvojili. A mohol by som ich tu vymenovávať, ale nebudem vás zdržiavať. Osvojili si, niektoré si dal do sociálneho balíčka a odškrtával, boli to návrhy KDH. Ale aj čo sa týka spotrebiteľských úverov, my sme navrhovali opakovane, aby tu boli stropy na úroky pri spotrebiteľských úveroch. Po dvoch rokoch ste si to osvojili. Ale dobre. Takže aj tento návrh zákona kľudne v tom ďalšom sociálnom balíčku, ktorý sa už pečie na Úrade vlády, si kľudne môžte osvojiť, my ho podporíme. Ale chcem povedať za KDH, že ak sa to tak nestalo, tak takýto návrh zákona bude súčasťou vládneho programu takej vlády, v ktorej bude KDH. Ďakujem za pozornosť. (Potlesk.)